En 46-årig kvinde blev sent torsdag aften slået ned, da hun bad sine naboer om at skrue ned for musikken.

Det, der burde have været en harmløs forespørgsel, udviklede sig sent torsdag aften til decideret vold i en lejlighedsblok i Frederikshavn. En 46-årige kvinde henvendte sig til sine naboer, der havde gang i en fest, for at spørge, om de kunne dæmpe musikken, da hun skulle tidligt op og på arbejde næste dag. - Men det ender simpelthen med, at hun bliver slået ned af en kvinde, der er med til festen, og den 46-årige kvinde får sit hoved dunket ned i gulvet flere gange, oplyser Mogens Hougesen, vagtchef ved Nordjyllands Politi. Politiet har en formodning om, hvem kvinden, der overfaldt den 46-årige er, og hun bliver hentet ind til afhøring snarest muligt. Den 46-årige fik ingen alvorlige skader.